Malt whisky: Visita a Benromach
En comparació amb altres companyies de la zona, Benromach és una destil·leria petita – la seva producció són uns 700.000 litres anuals – poc comparat amb els 10-15 milions de litres de les grans marques.
Va ser fundada l’any 1898 i al llarg de la història la seva producció va ser discontínua, amb alguns períodes d'inactivitat – el darrer va començar l’any 1983 quan la sobreproducció de whisky va afectar moltes destil·leries.
Afortunadament l’any 1993 va ser comprada per Gordon & McPhail – embotelladors i marxants d’Elgin. Es van instal·lar uns alambins nous – n’hi ha dos i prou – i va tornar a la producció el 1998. A partir d'aquí la marca i la producció han anat creixent i recentment s’ha ampliat el nombre de tancs de fermentació. L'objectiu de Benromach és crear un malta típic de Speyside amb les característiques que tenia durant els anys 50 i 60.
La visita va resultar molt agradable i personalitzada – no hi ha els nombrosos grups de persones que trobem en destil·leries més grans. Vam poder seguir tot el procés de producció a partir del molinat del gra. Com en la gran majoria de destil·leries de Speyside el procés de maltatge es fa en plantes grans com la que hi ha prop d'Inverness.
En el fermentat es fan servir dos tipus de llevat – un és el propi de les destil·leries i l’altre és més habitual en la fermentació de la cervesa.
Un dels aspectes particulars de la visita va ser que al costat dels alambins vam poder olorar (i si volíem, tastar) les tres parts que s'obtenen en el procés de destil·lació:
El cap: La part del destil·lat amb una graduació alcohòlica més alta, amb elements volàtils amb aromes i gustos poc agradables (associats al metanol i al sulfur) que a més podrien ser dolents per la salut
El tall mitjà: La part important i central del destil·lat que concentra els aromes i gustos agradables (notes de cereal, vegetals, cuir..) i que passarà a madurar a les bótes.
Les cues: La darrera part del destil·lat, molt fluixa en alcohol i que conté moltes impureses i aromes – amb notes de formatge o peix - que serien poc agradables en un whisky.
Evidentment és molt important determinar els talls en el procés de destil·lació. També se'ns va explicar de manera molt didàctica la influència del coure i de la forma dels alambins en tot aquest procés.
Finalment vam anar a un dels magatzems de maduració i la visita va concloure amb el tast de quatre expressions de Benromach:
foto Agustí Farrés
Benromach Organic: Madurat en bótes noves. Només hi intervenen productes ecològics en la seva elaboració i maduració. Un whisky molt lleuger.
Benromach 10: Madurat durant 9 anys en bótes de bourbon i un any en bótes que havien contingut xerès oloroso. Aquest és l'embotellament principal de la destil·leria.
Benromach 15: Amb un procés de maduració similar al 10 anys, reposa, però, durant sis anys en bótes de xerès oloroso.
Benromach Peat: Una expressió fumada però ben diferent dels maltes d'Islay. Les notes de fum no tenen un caràcter marí sinó molt més vegetal.
En resum una visita molt interessant per entendre el funcionament d'una destil·leria petita amb uns productes de qualitat.
Enviat per Joan a 13:38